Éyɔŋ édzóe Roboam é man yā tóán yə́m, ńdɔ a ngádzoge mvéndé Ǹtondôbə á sí Ísraɛ̂l ásə̄ fə dzam də́dā[30]. 2Á ḿbú tánā yā édzóē ńkúkúmá Roboam, ńdɔ Shishak, ǹkúkúmá yǎ Égîptɛn, a ngázu lúman ai Yērúzalɛm amú bə́ ngābyandi Ǹtondôbə; 3ńdɔ a ngánɔŋ bikálíg akúda m̀bɔ́g ai míǹtɛd míbɛ̄ ai bəwulu bikabilí bakúda məwóm mə́saman, ai mod ǹkunda bítá á ngāsɔ́ ai nyé Égîptɛn: Libián, Sukiyán ai Nubían. 4Ńdɔ a ngáman fadǐ miǹgungúl bə́tísɔ̌n yā Yúda, a kə́ suan á Yērúzalɛm. 5Ńdɔ profɛ́d Shemaya a ngázū ábə Roboam ai ábə míńtómbā mí ngáman kóan á Yērúzalɛm ású adzó Shishak, nyé ai bɔ́ nâ: “Éyə Ǹtondôbə a kɔ́bɔ ná: “Mǐ ngádzoge ma, ńdɔ maa mə̌ dzōgé mínā á mɔ́ mə́ Shishak.” 6Ńdɔ bədzóē yā Ísraɛ̂l ai ǹkúkúmá bə́ ngádzɔdi bɔ́ bə́bēn, bɔ́ nâ: “Ǹtondôbə a nə sósōō.” 7Á yén, Ǹtondôbə a ngáyén naa bə́ dzɔdi yǎ bɔ́ bə́bēn nálā, ńdɔ ebúg Ńtondôbə é ngákwí ábə̄ Shemaya nâ: “Bə́ dzɔdi yǎ bɔ́ bə́bēn; mǎyǐ kig bɔ́ bǎd dzâ, eban tə kog mayi bɔ́ və̄ ákodé, sə̌ kig á mɔ́ mə́ Shishak ńgɔ mǎyi kúb Yērúzalɛm olún wámā á nyɔ́l.” 8Ebúg dzyá bâyi vəŋǎn bəbɔ bísíé bóe nə́ bə́ yəm é dzóm é nə́ ásyē mā ai ásyē bīwógē yā miǹnam mifə́[31]. 9Ńdɔ Shishak, ǹkúkúmá yǎ Égîptɛn, a ngazu lúman ai Yērúzalɛm a mǎn fadǐ mə̄ndá mə́ ákúmá yā Ndá Ǹtondôbə ai məndá mə́ ákúmá yā ndá ǹkúkúmá. Akúmá ásə fɔ̄ɔ̄ a mǎn nɔŋ. A nɔŋɔ́ tɔ bíbēn bí gôl Salomóŋ á ngākom. 10Ńdɔ ǹkúkúmá Roboam a ngakom a məyian mábán biběn bí mvɔ́d, a mǎn bya və́ bə̄dzóē bəkə míḿbíl yā bə́ kálaga mənyíí mə́ ndá ǹkúkúmá. 11Éyɔŋ ésə ǹkúkúmá ā kadəgə kə á Ndá Ǹtondôbə, bəkə míḿbíl bə́ zaa byá bəgə́, bə́ dúgán fə ai byá á mvús te. 12Hədá ḿból á ngādzɔ́di nyémēn, ńdɔ olún Ńtondôbə ó ngákódō ábə nyé təge nyé dzâ; amú mim̀bəmbə mí mam mí ngábɔ tə́ fə̄ á Yúda. Məmaná mə́ édzóē Roboam